השילוב של מסיבות סוף השנה ומזג האוויר החורפי הוציא את גרביוני הערב מהארון. כשבחוץ מאיימות טמפרטורות נמוכות ואין כוונה לוותר על שמלת הבלינג הקצרצרה, הם נשלפים מהמגירה בכבוד ששמור רק לימים בודדים בלוח השנה.
הלוגומאניה, אותה בהלה חסרת מעצורים לפריטי אופנה מעוטרים בלוגואים גדולים ומוחצנים, נתנה סימניה גם בקטגוריה הלכאורה שולית הזו, עם עוד ועוד מובילות אופנה שמפקידות את רגליהן בגרביונים הממותגים של גוצ'י.
אחרי שתיקי הלוגו, החגורות והנעליים של בית האופנה המדובר חרכו את הרשתות החברתיות, מגיע תורם של הגרביונים לפתות את אלו שיודעות ויכולות. קולקציית הגרביונים, שמחיריה נעים בין 400 ל-1,200 שקלים, הפכה לסנסציה ויראלית של ממש ומובילות הדעה חורשות עליהם כאילו מעולם לא שמעו את המילה "רכבת".
יש לציין שדווקא גרסת גרביוני הלוגו הזולה יחסית (373 שקלים) היא הפופולרית ביותר. היא מגיעה בגוון שחור שקוף וכוללת עיטורי לוגו עדינים. הגרסה הזו קלה במיוחד לאימוץ, היא לא מייצרת מראה מתלהב או צבעוני מדי, ולראיה – כבשה את ליבן של בנות רבות. הגרסאות הפרחוניות והיקרות יותר זוכות לחיבוק קריר יותר ברשת שבה החוקים די ברורים: אם השקעת בגרביונים של גוצ'י – מוטב שכולם יראו וידעו.
עוד פרט מעניין במסגרת ההיסטריה הנוכחית הוא אופן השימוש בגרביונים. לא מעט מהבנות שמצטלמות איתם בוחרות לעשות זאת במרחב הביתי. כנראה שהמחשבה על היתקלות לא צפויה במסמר סורר או פגישה מקרית עם עצם זר בחשכה, גורמת למכורות לחשב את צעדיהן ולא להוציא את הפריט היקר הזה מחוץ לשטח המוגן.
התמונות, בהתאם, מהונדסות ומוארות היטב, מציגות את בעלות הגרביונים המאושרות שוכבות בשלל פוזות על מרצפות, מיטות וספות. בהתחשב במחיר אי אפשר ממש להאשים אותן. את הרכבות בהחלט אפשר לשמור לגרסה הזולה מהסופר פארם.